**ՀԻՄՆԱՎՈՐՈւՄ**

**««Բույսերի սորտերի պահպանության մասին օրենքում» փոփոխություններ և լրացումներ կատարելու մասին» ՀՀ օրենքի նախագծի ընդունման**

**1․ Առկա իրավիճակը և իրավական ակտի ընդունման անհրաժեշտությունը**

Ներկայումս Հայաստանի Հանրապետությունում բույսերի նոր սորտերի բուծողների իրավունքների պահպանությունը պատշաճ չի իրականացվում և արտադրական նպատակներով առանց բուծողի թույլտվության բազմացվում են այլ երկրներից ներմուծված սորտեր։ Արդյունքում վստահության բացակայությամբ պայմանավորված Հայաստանի Հանրապետությունում բուսաբուծության ոլորտի տնտեսավարողների համար մեծ պահանջարկ ունեցող մրցունակ սորտերի ձեռքբերումը հասանելի չի լինում, հանրապետությունում սելեկցիոն գործունեությունը գրավիչ չէ և սերմարտադրությամբ և տնկարանային արտադրությամբ զբաղվող օտարերկրյա ընկերությունների համար խոչընդոտներ են ստեղծվում Հայաստանի Հանրապետությունում արտադրության հիմնման հարցում։

**Բույսերի նոր սորտերի պաշտպանության միջազգային միությունը** (այսուհետ` ՈՒՊՈՎ) **միջազգային միջկառավարական միություն է, որը ստեղծվել է 1961 թվականին, Բույսերի նոր սորտերի միջազգային կոնվենցիայի (ասուհետ՝ Կոնվենցիա) կողմից և հետագայում վերանայվել է 1972, 1978 և 1991 թվականների ակտերով:** ՈՒՊՈՎ նպատակն է ՈՒՊՈՎ անդամ հանդիսացող պետությունների կողմից բույսերի նոր սորտերի ստեղծմամբ զբաղվող բուծողների նվաճումների ճանաչման ապահովումը՝ մի շարք հստակ սահմանված սկզբունքների հիման վրա մտավոր սեփականության տրամադրման միջոցով։ **2021 թվականի դրությամբ** ՈՒՊՈՎ-ին **անդամակցում է թվով 78 պետություն**:

2003 թվականի օգոստոսի 29-ին Հայաստանի Հանրապետության սահմանադրական դատարանի որոշմամբ հաստատվել է, որ Բույսերի նոր տեսակների պաշտպանության միջազգային կոնվենցիայում ամրագրված պարտավորությունները համապատասխանում են Հայաստանի Հանրապետության Սահմանադրությանը և Հայաստանի Հանրապետության Ազգային ժողովի կողմից 2003 թվականի հոկտեմբերի 22-ին ընդունվել է «Բույսերի նոր տեսակների պաշտպանության միջազգային կոնվենցիան վավերացնելու մասին» N Ն-039-3 որոշումը։ Հարկ է նշել, որ ՈՒՊՈՎ անդամակցումը նաև ՀՀ-ԵՄ Համապարփակ և ընդլայնված գործընկերության համաձայնագրով ստանձնած պարտավորություն է։

Համաձայն «Հայաստանի Հանրապետության կառավարության 2007 թվականի գործունեության ծրագիրը և գերակա խնդիրները հաստատելու մասին» N 1800-Ն որոշման 187-րդ կետի պահանջի, 2017 թվականի դեկտեմբերի 8-ին ընդունվել է «Բույսերի սորտերի պահպանության մասին» Հայաստանի Հանրապետության օրենքը (այսուհետ՝ Օրենք), որը ՈՒՊՈՎ անդամակցության պահանջներից մեկն է։ Բացի այդ անհրաժեշտ է ՈՒՊՈՎ-ի պահանջներին համապատասխան ներկայացնել առնվազն 15 բույսերի ցեղերի և տեսակների ցանկ և վճարել անդամավճար (Հայաստանի Հանրապետության համար առաջարկվել է անդամավճարի մեկ միավորի 1/5-րդի չափով անդամավճարի գումար՝ 10 728 շվեյցարական ֆրանկ և 1 667 շվեյցարական ֆրանկ միանվագ վճար)։

ՈՒՊՈՎ քարտուղարության կողմից Օրենքի ուսումնասիրության արդյունքում բացահայտվել են մի շարք անհամապատասխանություններ Կոնվենցիային՝ մասնավորապես հստակ սահմանող ընդհանուր պահանջներից շեղումներ, որի արդյունքում Օրենքի մի շարք դրույթներում ծավալուն փոփոխություններ և լրացումներ կատարելու, խմբագրելու և նոր դրույթներ լրացնելու անհրաժեշտություն է առաջացել, որով պայմանավորված ներկայացվում է **«Բույսերի սորտերի պահպանության մասին օրենքում լրացումներ և փոփոխություններ կատարելու մասին**» ՀՀ օրենքի նախագիծը (այսուհետ՝ Նախագիծ)։

Հաշվի առնելով հնարավորինս կարճ ժամանակում Հաայստանի Հանրապետության անդամակցման կարևորությունը, միաժամանակ այն հանգանքը, որ ՈՒՊՈՎ ընթացակարգի համաձայն ցանկացած երկրի անդամակցման հարցը կարող է քննարկվել ՈՒՊՈՎ խորհդի նիստում, որը տեղի է ունենում տարվա մեջ մեկ անգամ հոկտեմբեր ամսվա վերջին Նախագիծը 2022 թվականի սեպտեմբերի 22-ին ներկայացվեց ՈՒՊՈՎ քարտուղարություն։ 2022 թվականի հոկտեմբերի 27-ին և 28-ին կայացած ՈՒՊՈՎ խորհրդատվական կոմիտեի նիստում Նախագիծը հավանության արժանացավ և առանց փոփոխությունների այն ընդունվելու դեպքում՝ Նախագիծն ուժի մեջ մտնելուց հետո Հայաստանի Հանրապետությունը մեկ ամսվա ընթացքում կդառնա ՈՒՊՈՎ անդամ։

**2․ Կարգավորումների ենթակա ոլորտը**

Սույն Նախագծով առավել կհստակեցվեն և կհամապատասխանեցվեն ՈՒՊՈՎ կանոնակարգերին՝ Հայաստանի Հանրապետությունում բույսերի սորտերի ստեղծման, օգտագործման, պահպանության, բուծողի իրավունքի, անվավեր ճանաչման և արտոնագրի տրամադրման կամ այդ իրավունքի դադարեցման հետ կապված հարաբերությունները։

**3․ Խնդրի սահմանումը**

ՈՒՊՈՎ անդամ չհանդիսանալը խոչընդոտներ է ստեղծում բուսաբուծության ոլորտում ներդրումների իրականացման համար, վստահության բացակայությամբ պայմանավորված տնտեսավարողները չեն կարողանում ձեռք բերել առավել մրցունակ, բարձր բերքատվությամբ և լավագույն որակներով օժտված նոր սորտերի և հիբրիդների բարձր դասի կամ կարգի սերմեր և տնկանյութ, որը հանգեցնում է բուսաբուծության ոլորտի արտադրողականության նվազմանը։ Բացի այդ Հայաստանի Հանրապետության սելեկցիոներների կողմից ստեղծված լավագույն տեղական սորտերի համար պահպանություն չի իրականացվում, որի արդյունքում նոր սորտերի բուծողները չեն կարողանում դրանց օգտագործման դիմաց ստանալ վճարներ։ Բացակայում է տեղական սորտերի պահպանությունն ու կանոնակարրգված օգտագործումն ու տարածումը։

**4․ Կարգավորումների նպատակը**

Նախագծի ընդունման և ՈՒՊՈՎ անդամակցության նպատակն է հայ սելեկցիոներների այլ անդամ-պետությունների տարածքում իրավական պահպանություն ստանալը և շահադրդել սելեկցիոներներին միջոցներ ներդնել բույսերի սելեկցիայի և իրենց երկրի տարածքում սերմերի արտադրության համար, արդյունքում բուծողի գիտական-սելեկցիոն գործունեությունը կդառնա շահութաբեր։ Միաժամանակ Նախագծի նպատակն է այլ երկրների բուծողների իրավունքների պահպանության երաշխիքի առկայությունը, որը հնարավորություն կտա օտարերկրյա բուծողների կողմից ստեղծված մրցունակ սորտերը ներդնել հանրապետությունում։

5․ **Նախագծի մշակման գործընթացում ներգրավված ինստիտուտները և անձինք**

ՀՀ էկոնոմիկայի նախարարություն, ՈՒՊՈՎ քարտուղարություն։

**6․ Ակնկալվող արդյունքը**

Սույն Նախագծով առավել հստակ և ՈՒՊՈՎ կանոնակարգերին ճշգրիտ կկանոնակարգվի բուծողի իրավունքները, սելեկցիայի և սերմնաբուծության զարգացման համար նոր հնարավորություններ կստեղծվեն, Հայաստանի Հանրապետություն կներմուծվի բարձրարժեք սորտերի լավորակ սերմեր ու տնկանյութ և կավելանան բուսաբուծական արտադրանքի ծավալները, կմեծանան ներդրումները, ինչպես նաև սերմնարտադրության և տնկանյութի արտադրության նպատակով կընդլայնվեն համագործակցության հնարավորությունները:

**7․ Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման դեպքում ՀՀ պետական բյուջեում նախատեսվում է եկամուտների ավելացում:

**8․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված Հայաստանի Հանրապետության կառավարության 2021-2026 թվականների ծրագրի 1․1 կետի Առևտրային քաղաքականության բաժնում նախատեսված է, որ Հայաստանը շարունակելու է Եվրոպական միության և ԵՄ անդամ պետությունների հետ երկկողմ և բազմակողմ համագործակցությունը՝ հիմնվելով Հայաստան-ԵՄ համապարփակ և ընդլայնված գործընկերության համաձայնագրի (ՀԸԳՀ) և այլ համատեղ ստորագրած փաստաթղթերի վրա, ինչպես նաև գործունեության ծրագրում ներառված է Միջազգային առևտրատնտեսական համագործակցության ընդլայնման և խորացման միջոցառման կատարումը։